B. Bugár, podpredseda NR SR: (2006-02-08):
Vážená Národná rada, pristúpime k hlasovaniu. Včera vo svojom vystúpení pán poslanec Pavol Hrušovský predniesol svoje závažné stanovisko a rozhodnutie, to, že sa vzdáva funkcie predsedu Národnej rady Slovenskej republiky. Prosím, aby Národná rada toto uznesenie zobrala na vedomie uznesením tohto znenia: „Národná rada Slovenskej republiky berie na vedomie, po prvé, že poslanec Pavol Hrušovský na 56. schôdzi Národnej rady Slovenskej republiky 7. februára 2006 oznámil Národnej rade Slovenskej republiky, že sa vzdal funkcie predsedu Národnej rady Slovenskej republiky; po druhé, že výkonom právomocí predsedu Národnej rady Slovenskej republiky bol podľa článku 90 ods. 1 Ústavy Slovenskej republiky a § 404 písm. b) zákona o rokovacom poriadku poverený podpredseda Národnej rady Béla Bugár.“ Prosím, aby sme sa prezentovali a hlasovali o tomto návrhu uznesenia. Ja viem, že nejde. Prosím vás, aby ste vytiahli znovu karty, znovu zasunuli naspäť do zariadenia. Nechce akceptovať moju kartu, páni technici. Vypisuje na moju kartu, že neplatná. Aj jeho karta je neplatná. To je iný systém. Vážené panie poslankyne, páni poslanci, vzhľadom na to, že bola vymenená jedna karta niektorému z vás, takže potrebujeme reštartovať celý systém, prestávka, možnože päť minút. Takže prosím o vaše pochopenie a trpezlivosť. Vážené panie poslankyne, vážení páni poslanci, chcem vám oznámiť, že systém bol reštartovaný, takže vráťte sa do rokovacieho priestoru a pristúpime k hlasovaniam. Najprv budeme hlasovať o návrhu uznesenia, v ktorom Národná rada berie na vedomie rozhodnutie pána poslanca Hrušovského, ktorý sa vzdal funkcie predsedu Národnej rady a v druhom bode jeho rozhodnutie poveriť podľa Ústavy Slovenskej republiky a rokovacieho poriadku podpredsedu vykonávaním právomoci predsedu. Nech sa páči, prezentujme sa a hlasujme o tomto návrhu. (Hlasovanie.) Vyhlasujem toto hlasovanie za neplatné, lebo niektorí poslanci znovu avizujú, že im nejde karta. Pán poslanec Urbáni, už je to v poriadku? Takže, vážené panie poslankyne, páni poslanci, posledný pokus. Nech sa páči, prezentujme sa a hlasujme o tomto návrhu uznesenia. (Hlasovanie.) Prítomných 134 poslancov, za 131, zdržali sa 3. Konštatujem, že Národná rada vzala na vedomie vzdanie sa poslanca Pavla Hrušovského funkcie predsedu Národnej rady Slovenskej republiky. A týmto znovu sa chcem poďakovať pánovi poslancovi za spoluprácu v mene celej Národnej rady a za vykonanú prácu v prospech nielen Národnej rady, ale aj občanov Slovenskej republiky. (Potlesk.) Panie poslankyne, páni poslanci, teraz pristúpime k hlasovaniu o návrhu na vyslovenie nedôvery ministrovi zdravotníctva Slovenskej republiky Rudolfovi Zajacovi, ktorý bol predmetom rokovania predchádzajúcej 56. schôdze. Podľa článku 88 ods. 2 Ústavy Slovenskej republiky na vyslovenie nedôvery vláde alebo jej členovi je potrebný súhlas nadpolovičnej väčšiny všetkých poslancov. Preto sa pýtam, kto je za návrh, aby Národná rada Slovenskej republiky vyslovila nedôveru ministrovi zdravotníctva Slovenskej republiky Rudolfovi Zajacovi. Nech sa páči, prezentujme sa a hlasujme. (Hlasovanie.) Prítomných 134 poslancov, za 68, proti 24, zdržalo sa 41 poslancov, 1 nehlasoval. Konštatujem, že Národná rada Slovenskej republiky nevyslovila nedôveru členovi vlády Slovenskej republiky ministrovi zdravotníctva Rudolfovi Zajacovi. Vážené panie poslankyne, páni poslanci, končím 56. schôdzu Národnej rady. O slovo sa hlási ešte pán poslanec Ďaďo s procedurálnym návrhom. Nech sa páči, pán poslanec... V. Ďaďo, poslanec: Ďakujem. Pán podpredseda, kolegyne, kolegovia, vzhľadom na to, že včera do rúk prezidenta pán minister Fronc podal demisiu a dnes o 13.00 hodine bude táto demisia prezidentom Slovenskej republiky prijatá, navrhovatelia, skupina navrhovateľov na odvolanie Martina Fronca z funkcie ministra školstva tento návrh sťahuje.